BANPU ขาลงยาว! 3 สัปดาห์ร่วงแล้ว 14% ฟากโบรกฯยังแนะซื้อ แถมราคาหุ้นต่ำบุ๊ก
BANPU ขาลงยาว! 3 สัปดาห์ร่วงแล้ว 14% ฟากโบรกฯยังแนะซื้อ แถมราคาหุ้นต่ำบุ๊ก โดยหุ้นปิดภาคเช้าวันนี้(21 พ.ค.62) อยู่ที่ระดับ 14.10 บาท ลบ 0.10 บาท หรือ 0.70% ด้วยมูลค่าซื้อขาย 259.97 ล้านบาท
21 พ.ค. 2562

ผู้สื่อข่าวรายงานว่า บริษัท บ้านปู จำกัด (มหาชน) หรือ BANPU ปิดภาคเช้าวันนี้(21 พ.ค.62) อยู่ที่ระดับ 14.10 บาท ลบ 0.10 บาท หรือ 0.70% ด้วยมูลค่าซื้อขาย 259.97 ล้านบาท ราคาหุ้นปรับตัวลงตลอด 3 สัปดาห์ที่ผ่านมา โดยนับตั้งแต่หุ้นปรับตัวอยู่ที่ระดับ 16.50 บาท เมื่อวันที่ 29 เม.ย.62 จนถึงล่าสุดหุ้นปรับตัวลงแล้ว 14% ขณะเดียวกันราคาหุ้นต่ำกว่ามูลค่าหุ้นทางบัญชีที่หุ้นละ 16.09 บาท

ด้าน บล.เอเชีย เวลท์ ระบุว่า BANPU ยังคงแนะนำซื้อแต่ปรับลดราคาเป้าหมายลงจาก 23.50 บาท เป็น 20.50 บาท ปรับลดประมาณการกำไรสุทธิปี 2562 ลง 14% จาก 12.3 พันล้านบาท เป็น 10.6 พันล้านบาท โดยบริษัทยังให้ความมั่นใจว่ากำไรสุทธิในปี 2562 จะมากกว่า 11 พันล้านบาท
ทั้งนี้กังวลกับสถานการณ์สงครามการค้าสหรัฐฯ-จีนที่ยืดเยื้อต่อ คาดว่ามีผลกระทบทางลบต่อเศรษฐกิจโลก โดยเฉพาะจีน ซึ่งแนวโน้มดีมานด์ถ่านหินก็เริ่มอ่อนแอลงเพราะผลกระทบสงครามการค้าตั้งแต่ปีที่แล้วเป็นต้นมา ปรับลดราคาเป้าหมายลงจาก 23.50 บาท เป็น 20.50 บาทเพื่อสะท้อน PER ที่ 10 เท่าเหมือนเดิมยังแนะนำซื้อ